Bresk e chome Rouantelezh ar Wizigoted ha pa voe aloubet al ledenez gant ar vuzulmaned e kouezhas buan en he foull. E 711 e erruas un armead muzulmaned, gant Tariq ibn Ziyad en o fenn, galvet gant aotrouien wizigot a oa en em savet a-enep ar roue. Kemeret e voe Toledo ganto, aloubiñ a rejont kreisteiz al ledenez ha stagañ ar vro ouzh kalifiezh an Omeyaded. Tamm-ha-tamm e voe brasaet o domani, betek ac’hubiñ ar braz eus al ledenez, war-bouez rannvroioù meneziek an hanternoz.